REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 011-946/24

8. april 2024. godine

B e o g r a d

NARODNA SKUPŠTINA

Odbor za ustavna pitanja i zakonodavstvo Narodne skupštine, dostavlja, na osnovu člana 194. stav 2. Poslovnika Narodne skupštine („Službeni glasnik RS“, broj 20/12 - prečišćen tekst), Narodnoj skupštini Predlog autentičnog tumačenja odredbe člana 2. Zakona o potvrđivanju Okvirnog protokola o finansijskoj i tehničkoj saradnji između Vlade Republike Srbije i Vlade Kraljevine Španije u oblasti infrastrukturnih projekata („Službeni glasnik RS - Međunarodni ugovori”, broj 6/22), s predlogom da se u skladu sa članom 167. Poslovnika Narodne skupštine, donese po hitnom postupku.

Za predstavnika Odbora u Narodnoj skupštini određena je Jelena Žarić Kovačević, predsednik Odbora.

PREDSEDNIK ODBORA

Jelena Žarić Kovačević

P R E D L O G

Na osnovu člana 8. stav. 1. Zakona o Narodnoj skupštini („Službeni glasnik RS“, broj 9/10) i člana 194. stav 2. Poslovnika Narodne skupštine („Službeni glasnik RS“, broj 20/12 - prečišćen tekst),

Narodna skupština na sednici održanoj \_\_\_\_\_\_\_ 2024. godine, donela je

AUTENTIČNO TUMAČENjE

odredbe člana 2. Zakona o potvrđivanju Okvirnog protokola o finansijskoj i tehničkoj saradnji između Vlade Republike Srbije i Vlade Kraljevine Španije u oblasti infrastrukturnih projekata („Službeni glasnik RS - Međunarodni ugovori”, broj 6/22)

Odredba člana 2. Zakona o potvrđivanju Okvirnog protokola o finansijskoj i tehničkoj saradnji između Vlade Republike Srbije i Vlade Kraljevine Španije u oblasti infrastrukturnih projekata („Službeni glasnik RS - Međunarodni ugovori”, broj 6/22) glasi:

„Tekst Okvirnog protokola o finansijskoj i tehničkoj saradnji između Vlade Republike Srbije i Vlade Kraljevine Španije u oblasti infrastrukturnih projekata, u originalu na engleskom jeziku i prevodu na srpski jezik, glasi:”.

Ovu odredbu treba razumeti tako da su se Strane u želji unapređenja bilateralne saradnje u oblasti razvoja infrastrukturnih projekata, kao i drugih projekata od značaja za unapređenje i razvoj ekonomske saradnje sporazumele o međusobnim pravima i obavezama, definisale su aktivnosti koje će sprovoditi na realizaciji sporazuma i okvire finansiranja i aktivnosti koje će se u skladu sa okvirnim sporazumom sprovoditi zaključivanjem sporazuma, ugovora i programa ili projekata nadležnih i privatnih subjekata Strana koji će sačinjavati planove rada i specijalne procedure za korišćenje sredstava bez primene odredaba Zakona o javnim nabavkama („Službeni glasnik RS“, br. 91/19 i 92/23) u postupcima zaključivanja tih sporazuma, ugovora i programa ili projekata nadležnih i privatnih subjekata Strana.

Ovo autentično tumačenje objaviti u „Službenom glasniku Republike Srbije – Međunarodni ugovori“.

01 Broj

U Beogradu, \_\_\_\_\_\_\_\_ 2024. godine

NARODNA SKUPŠTINA

PREDSEDNIK

Ana Brnabić

O B R A Z L O Ž E Nj E

Zakonom o potvrđivanju Okvirnog protokola o finansijskoj i tehničkoj saradnji između Vlade Republike Srbije i Vlade Kraljevine Španije u oblasti infrastrukturnih projekata potvrđen je Okvirni protokol o finansijskoj i tehničkoj saradnji između Vlade Republike Srbije i Vlade Kraljevine Španije u oblasti infrastrukturnih projekata (u daljem tekstu: Okvirni protokol), koji je potpisan 3. novembra 2022. godine.

Članom 2. Okvirnog protokola definisano je da saradnja u okviru ovog okvirnog protokola obuhvata prevenstveno, a ne isključivo, sledeće oblasti: transport i održiva mobilnost, upravljanje vodom za piće i otpadnim vodama, energetika, upravljanje čvrstim otpadom, pametni gradovi, sanacija i rekultivacija i zaštita životne sredine.

Članom 5. Okvirnog protokola definisano je da će se aktivnosti u skladu sa Okvirnim protokolom sprovoditi zaključivanjem sporazuma, ugovora, programa ili projekata nadležnih institucija i privatnih subjekata Strana koji će sačinjavati planove rada i specijalne procedure za korišćenje sredstava. Osim toga, gore navedena dokumenta baviće se i drugim pitanjima od međusobnog interesa uz saglasnost državnih organa Strana.

Članom 6. Okvirnog protokola definisano je da su Strane saglasne da priprema i implementacija infrastrukturnih projekata u oblastima definisanim članom 2. predstavlja prioritet saradnje prema ovom okvirnom protokolu.

Članom 7. Okvirnog protokola definisano je da će odluka o finansijskim aktivnostima za sprovođenje ovog okvirnog protokola biti postignuta zajedničkim dogovorom između Strana, u skladu sa raspoloživim budžetskim sredstvima Strana. Španija će smatrati FIEM fond kao izvor sredstava za ovu svrhu, u skladu sa odredbama španskog zakona 11/2010 od 28. juna, posebno članom 13bis. Izvozni krediti, osigurani uz zvaničnu podršku Španske izvozno-kreditne agencije (CESCE), takođe će biti uzeti u obzir.

Saglasno navedenom proizlazi da su se Strane u želji unapređenja bilateralne saradnje u oblasti razvoja infrastrukturnih projekata kao i drugih projekata od značaja za unapređenje i razvoj ekonomske saradnje sporazumele o međusobnim pravima i obavezama. Strane su Okvirnim protokom definisale aktivnosti koje će sprovoditi na realizaciji sporazuma.

Članom 11. stav 1. tačka 1) Zakona o javnim nabavkama („Službeni glasnik RS“, br. 91/19 i 92/23) propisano je da se odredbe ovog zakona ne primenjuju na javne nabavke i konkurse za dizajn koje su naručioci obavezni da sprovedu u skladu sa postupcima nabavki ustavnovljenim međunarodnim ugovorom ili drugim aktom na osnovu kojeg je nastala međunarodna obaveza, a koji je Republika Srbija zaključila sa jednom ili više trećih država ili njenih užih političko – teritorijalnih jedinica i koji se odnosi na dobra, usluge ili radove namenjene zajedničkoj implementaciji ili korišćenju od strane potpisnica.

Imajući u vidu da su Strane u želji unapređenja bilateralne saradnje u oblasti razvoja infrastrukturnih projekata, kao i drugih projekata od značaja za unapređenje i razvoj ekonomske saradnje sporazumele o međusobnim pravima i obavezama i definisale aktivnosti koje će sprovoditi na realizaciji sporazuma i okvire finansiranja te članom 5. Okvirnog protokola definisale da će se aktivnosti u skladu sa Okvirnim protokolom sprovoditi zaključivanjem sporazuma, ugovora i programa ili projekata nadležnih i privatnih subjekata Strana koji će sačinjavati planove rada i specijalne procedure za korišćenje sredstava smatra se da se odredbe Zakona o javnim nabavkama neće primenjivati u postupcima zaključivanja sporazuma, ugovora i programa ili projekata nadležnih i privatnih subjekata Strana.

U skladu sa članom 167. Poslovnika Narodne skupštine, Odbor predlaže da se autentično tumačenje donese po hitnom postupku, kako bi se sprečile štetne posledice do kojih mogu da dovedu nedoumice u primeni navedene odredbe.